„ Það er mjög mikill skortur , “ segir Aron Baldursson , framkvæmdastjóri Fiskmarkaðar Íslands , í samtali við 200 mílur um stöðuna á fiskmörkuðum . Verð hefur verið í hæstu hæðum undanfarna daga og hefur meðalverð á þorski farið hæst í um 550 krónur kílóið og fyrir stóra fiska í 680 upp undir 700 krónur , að sögn Arons . „ Þetta eru ofboðslega há verð , “ segir hann og tekur fram að stöðuna á markaði óvenjulega . Spurður hvort veðurfarið hafi haft áhrif á hráefnisskortinn svarar hann : „ Já . Það er bæði veður og veiðar , það virðist erfitt að sækja þessa fiska þegar tækifæri gefst til þess . Náttúran spilar stóran þátt . “ Hann segir hinsvegar engan vera að „ fara á taugum “ vegna ástandsins og að veðrið hljóti að batna á næstunni . Það er hins vegar ekki einungis aðstæður hér á landi sem valda háu verði , að sögn framkvæmdastjórans . „ Skorturinn úti er alveg rosalegur , það er alveg öskrað eftir fiski á erlendum mörkuðum og það skilar sér alla leið fyrir markaðinn . Svo verður ennþá meiri spenna þegar kemur ekkert að landi og enginn kemst á sjó . Þetta eru allt samverkandi þættir , “ útskýrir Aron .